**Dôvodová správa**

1. ***Všeobecná časť***

Poslanci NR SR a členovia hnutia REPUBLIKA Milan Mazurek a Eduard Kočiš predkladajú   
do Národnej rady Slovenskej republiky návrh zákona, ktorým sa mení a dopĺňa zákon Národnej rady Slovenskej republiky č. 180/2014 Z. z. o podmienkach výkonu volebného práva a o zmene   
a doplnení niektorých zákonov v znení neskorších predpisov.

**Cieľom predloženej novely zákona je ochrana volebného práva všetkých oprávnených voličov, resp. odstránenie možnosti obmedzenia volebného práva z dôvodu zákonom ustanovenej „ochrany verejného zdravia“.**

Aktuálne znenie zákona o podmienkach výkonu volebného práva v § 4 definuje ako prekážku práva voliť „zákonom ustanovené obmedzenie osobnej slobody z dôvodov ochrany verejného zdravia“. Aj keď bol tento paragraf o obmedzení volebného práva schválený už v roku 2014,   
až donedávna bol prakticky nevykonateľný, pretože požadovaný „zákon ustanovujúci obmedzenie osobnej slobody z dôvodu ochrany verejného zdravia“ doposiaľ neexistoval.

Prijatím tzv. zákona o Covid pasoch(zákon č. 304/2021 Z. z.) však prišlo k vytvoreniu legislatívneho základu na obmedzovanie osobnej slobody z dôvodu tzv. „ochrany verejného zdravia“. A to najmä tým, že orgán štátnej správy môže na základe tohto zákona dočasne podmieniť vstup do prevádzkových priestorov zariadení, v ktorých dochádza k zhromažďovaniu osôb a vstup na hromadné podujatia preukázaním sa vstupujúcich osôb potvrdením o absolvovaní očkovania proti ochoreniu COVID-19, alebo potvrdením o prekonaní ochorenia COVID-19 alebo potvrdením o negatívnom výsledku testu na ochorenie COVID-19.

**Schválením tzv. zákona o Covid pasoch v súčinnosti s aktuálne platným znením zákona o výkone volebného práva teda vznikla legálna možnosť odoprieť volebné právo občanom, ktorí budú splnomocneným štátnym orgánom označení ako hrozba pre verejné zdravie.**

Napríklad tým, že Úrad verejného zdravotníctva vydá na základe zákona o Covid pasoch vyhlášku, že z „dôvodu ochrany verejného zdravia“ bude vstup do volebných miestností povolený len ľuďom ktorí sú zaočkovaní, ktorí disponujú negatívnym testom na Covid, alebo ktorí majú potvrdenie o prekonaní Covidu.

Takisto bude teoreticky aj prakticky možné odoprieť volebné právo občanom, ktorí sa budú nachádzať v nariadenej preventívnej karanténe. Zdôrazňujeme, že v karanténe sa môžu ocitnúť „uväznení“ nezávisle od ich skutočného zdravotného stavu, resp. aj bez testu na Covid.

Legislatívny stav, v ktorom môžu štátne orgány riadené nominantmi vládnej koalície „legálne“ obmedziť volebné právo vytipovanej skupine občanov (napr. ľuďom nezaočkovaným proti koronavírusu alebo ľuďom poslaným do karantény) považujeme za absolútne neprijateľný.   
Ide o jasné podkopávanie základných demokratických princípov a spochybňovanie ľudských a ústavno-občianskych práv. Preto navrhujeme túto legislatívnu hrozbu odstrániť a zabezpečiť   
pre občanov nespochybniteľnú garanciu práva zúčastniť sa na voľbách.

1. ***Osobitná časť***

**Článok I**

Vypúšťa sa ustanovenie § 4 zákona. Ostatné § sa primerane prečíslujú.

**Článok II**

Zavádza sa primeraná legisvakačná lehota za účelom oboznámenia sa s novou právnou úpravou   
s ohľadom na predpokladaný dátum vyhlásenia zákona v Zbierke zákonov SR.

Navrhuje sa účinnosť návrhu zákona 15. dňom vyhlásenia v Zbierke zákonov SR.